เสียชีวิต 10 ราย! เหตุยิงกราดซูเปอร์มาร์เก็ตในรัฐนิวยอร์ก

Officials investigating it as a 'hate crime and racially motived violent extremism.' 
หัวหน้าตำรวจเมืองบัฟฟาโล โจเซฟ กรามาเกลีย กล่าวว่า คนร้ายซึ่งเป็นชายผิวขาววัย 18 ปีผู้นี้ได้ก่อเหตุยิงใส่ผู้คนที่ร้าน Tops Friendly Market และถ่ายทอดสดเหตุการณ์ดังกล่าวออนไลน์ผ่านกล้องที่ติดอยู่กับหมวกกันน็อค โดยเชื่อว่ามีแรงจูงใจจาก "แนวคิดสุดโต่งรุนแรงด้านเชื้อชาติและสีผิว" ตำรวจระบุว่า สถานที่เกิดเหตุอยู่ในย่านคนอเมริกันเชื้อสายแอฟริกัน โดยในจำนวนผู้เสียชีวิตและบาดเจ็บท้ัง 13 คน มี 11 คนเป็นคนผิวดำ และ 2 คนเป็นคนผิวขาว ซึ่งหนึ่งในผู้เสียชีวิตคือเจ้าหน้าที่รักษาความปลอดภัยของซูเปอร์มาร์เกตต์ที่พยายามยิงต่อสู้กับคนร้าย เมื่อตำรวจไปถึงได้เผชิญหน้ากับคนร้ายที่กำลังจะใช้ปืนปลิดชีพตัวเอง แต่ตำรวจพูดหว่านล้อมให้เขาเปลี่ยนใจและยอมมอบตัวในที่สุด ต่อมา ตำรวจระบุตัวผู้ต้องสงสัยผู้นี้คือ นายเพย์ตัน เกนดรอน ชาวรัฐนิวยอร์ก โดยเขาถูกนำตัวขึ้นศาลในเย็นวันเสาร์เพื่อรับฟังการตั้งข้อหาฆาตกรรมหลายกระทง และห้ามประกันตัว ซึ่งการพิจารณาคดีครั้งต่อไปจะมีขึ้นในสัปดาห์นี้ ที่ทำเนียบขาว โฆษกรัฐบาล คารีน ฌอง-ปิแอร์ กล่าวว่า ประธานาธิบดีโจ ไบเดน ได้รับรายงานอัพเดทเกี่ยวกับเหตุการณ์ยิงกราดครั้งนี้และการสืบสวนต่าง ๆ พร้อมทั้งได้แสดงความเสียใจไปถึงครอบครัวของผู้เสียชีวิตและผู้บาดเจ็บทุกคนแล้ว